**ส่วนที่ 1 บริบทมหาวิทยาลัย**

**ประวัติมหาวิทยาลัยราชภัฏเพชรบูรณ์**

ก่อตั้งขึ้นเมื่อ พ.ศ. 2514 โดยนายจำรูญ ปิยัมปุตระ ผู้ว่าราชการจังหวัดเพชรบูรณ์ ร่วมกับพ่อค้าประชาชน และสมาชิกผู้แทนราษฎรจังหวัดเพชรบูรณ์ ได้ทำหนังสือถึงรัฐมนตรีว่าการกระทรวงศึกษาธิการ เพื่อขอจัดตั้งวิทยาลัยครูขึ้น ตั้งอยู่บนพื้นที่บริเวณเลขที่ 83 หมู่ 11 ถนนสระบุรี – หล่มสัก ตำบลสะเดียง อำเภอเมือง จังหวัดเพชรบูรณ์ 67000 โดยอ้างเหตุผลดังนี้

 1. จังหวัดเพชรบูรณ์อยู่ระหว่างการเร่งพัฒนาทุกด้าน โดยเฉพาะด้านการศึกษานั้นยังขาดแคลนครูเป็นจำนวนมาก

 2. จังหวัดเพชรบูรณ์ตั้งอยู่ใจกลางของประเทศและมีจังหวัดอื่น ๆ ล้อมรอบถึง 7 จังหวัด คือ พิษณุโลก พิจิตร ลพบุรี นครสวรรค์ ชัยภูมิ ขอนแก่น และเลย จึงขอจัดตั้งสถาบันการศึกษาที่สูงขึ้น เพื่อให้นักเรียนจากจังหวัดใกล้เคียงได้เดินทางมาศึกษาได้อย่างสะดวกสบาย

 3. ทางจังหวัดมีที่ดินจะมอบให้หลายร้อยไร่ เป็นที่ดินในเขตผังเมืองตามพระราชกฤษฎีกา

พ.ศ. 2484 ออกในสมัยจอมพล ป.พิบูลสงคราม เป็นนายกรัฐมนตรี กระทรวงศึกษาธิการจึงได้สั่งให้กรมการฝึกหัดครู มาสำรวจทำแผนผังที่ดิน ซึ่งติดถนนสายสระบุรี-หล่มสัก ห่างจากตัวเมืองไปทางทิศเหนือประมาณ 3 กิโลเมตร มีเนื้อที่ประมาณ 856 ไร่ 3 งาน 57 ตารางวา

 กระทรวงศึกษาธิการพิจารณาแล้วอนุมัติให้สร้างวิทยาลัยครูขึ้นที่จังหวัดเพชรบูรณ์ โดยประกาศตั้งเมื่อวันที่ 29 กันยายน พ.ศ. 2516 และได้แต่งตั้งให้นายน้อย สีป้อ อาจารย์เอกวิทยาลัยครูพิบูลสงครามจังหวัดพิษณุโลก มารักษาราชการในตำแหน่งอาจารย์ใหญ่ วิทยาลัยครูเพชรบูรณ์ ตั้งแต่วันที่ 1 ตุลาคม พ.ศ. 2516 และได้รับนักศึกษารุ่นแรกในปีการศึกษา 2519 โดยรับผิดชอบการศึกษาในเขตจังหวัดเพชรบูรณ์และจังหวัดพิจิตร

 วันที่ 19 สิงหาคม พ.ศ. 2518 มีการประกาศใช้ “พระราชบัญญัติวิทยาลัยครู พุทธศักราช 2518” วิทยาลัยครูจึงได้รับการยกฐานะเป็นสถาบันอุดมศึกษา สังกัดกระทรวงศึกษาธิการ

 พ.ศ. 2527 มีการประกาศใช้ “พระราชบัญญัติวิทยาลัยครู (ฉบับที่2) พ.ศ. 2527” ซึ่งมีผลให้วิทยาลัยครูสามารถผลิตบัณฑิตสาขาวิชาชีพอื่นที่ไม่ใช่วิชาชีพครูได้

 พ.ศ. 2528 สภาการฝึกหัดครู ได้กำหนดข้อบังคับว่าด้วยกลุ่มวิทยาลัยครู ให้เรียกกลุ่มวิทยาลัยครู ซึ่งประกอบด้วย วิทยาลัยครูเพชรบูรณ์ วิทยาลัยครูพิบูลสงคราม วิทยาลัยครูนครสวรรค์ และวิทยาลัยครูกำแพงเพชร ว่า สหวิทยาลัยพุทธชินราช โดยสำนักงานสหวิทยาลัยตั้งอยู่ที่วิทยาลัยครูพิบูลสงคราม

 พ.ศ. 2535 กรมการฝึกหัดครู กระทรวงศึกษาธิการได้นำความกราบบังคมทูลพระกรุณาขอพระราชทานนามจาก พระบาทสมเด็จพระปรมินทรภูมิพลอดุลยเดชฯ และพระองค์ท่านก็ทรงพระกรุณาโปรดเกล้าโปรดกระหม่อมพระราชทานนามว่า “สถาบันราชภัฏเพชรบูรณ์” ซึ่งมีแนวโน้มจะต้องปรับเปลี่ยนสภาพให้เป็นไปตามพระราชบัญญัติสถาบันราชภัฏ มาตรา 7 คือให้สถาบันราชภัฏเป็นนิติ-บุคคล มีฐานะเป็นกรมในกระทรวงศึกษาธิการ และเป็นสถาบันการศึกษาและวิจัยเพื่อพัฒนาท้องถิ่น มีวัตถุประสงค์เพื่อให้การศึกษาทางวิชาการ และการวิชาชีพชั้นสูง ทำการวิจัย ให้บริการทางวิชาการแก่สังคม ทำนุบำรุงศิลปวัฒนธรรม ผลิตครู ส่งเสริมวิทยฐานะครู และบุคลากรประจำการ

 พ.ศ. 2538 พระบาทสมเด็จพระปรมินทรภูมิพลอดุลยเดชฯ ได้ลงพระปรมาภิไธยประกาศใน ราชกิจจานุเบกษา และเริ่มใช้พระราชบัญญัติสถาบันราชภัฏ เมื่อวันที่ 25 มกราคม 2538

 พ.ศ. 2540 สถาบันราชภัฏเพชรบูรณ์ ทูลเกล้าฯ ถวายปริญญาวิทยาศาสตรดุษฎีบัณฑิตกิตติมศักดิ์ สาขาวิทยาศาสตร์โปรแกรมวิชาวิทยาการคอมพิวเตอร์ แด่พระบาทสมเด็จพระปรมินทรมหาภูมิพลอดุลยเดชฯ

 สถาบันราชภัฏเพชรบูรณ์ ทูลเกล้าถวายปริญญาดุษฎีบัณฑิตกิตติมศักดิ์แด่พระบรมราชวงศ์

พ.ศ. 2541 สถาบันราชภัฏเพชรบูรณ์

 ทูลเกล้าฯ ถวายปริญญาศิลปศาสตรดุษฎีบัณฑิตกิตติมศักดิ์ สาขาวิชาศิลปศาสตร์ สายศิลปกรรมและศิลปะประยุกต์โปรแกรมวิชาศิลปกรรม แด่สมเด็จพระนางเจ้าสิริกิตติ์ พระบรมราชินีนาถ

 ทูลเกล้าฯ ถวายปริญญาครุศาสตรดุษฎีบัณฑิตกิตติมศักดิ์ สาขาวิชาการศึกษาสายเทคนิคการศึกษา โปรแกรมวิชาการบริหารการศึกษา แด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร

 ทูลเกล้าฯ ถวายปริญญาครุศาสตรดุษฎีบัณฑิตกิตติมศักดิ์ สาขาวิชาการศึกษาสายเทคนิคการศึกษา โปรแกรมวิชาการศึกษานอกระบบ แด่สมเด็จพระเทพรัตนราชสุดาฯ สยามบรมราชกุมารี

 ทูลเกล้าฯ ถวายปริญญาวิทยาศาสตรดุษฎีบัณฑิตกิตติมศักดิ์ สาขาวิทยาศาสตร์ สายวิทยาศาสตร์และวิทยาศาสตร์ประยุกต์โปรแกรมวิชาเคมี แด่สมเด็จพระเจ้าลูกเธอเจ้าฟ้าจุฬาภรณ์วลัยลักษณ์อัครราชกุมารี

 พ.ศ. 2542 สถาบันราชภัฏเพชรบูรณ์

 ทูลเกล้าฯ ถวายปริญญาวิทยาศาสตรดุษฎีบัณฑิตกิตติมศักดิ์ แด่พระเจ้าวรวงศ์เธอพระองค์เจ้าโสมสวลี พระวรราชาทินัดดามาตุ

ทูลเกล้าฯ ถวายประกาศสดุดีเฉลิมพระเกียรติคุณสมเด็จพระเจ้าพี่นางเธอเจ้าฟ้ากัลยานิวัฒนากรมหลวงนราธิวาสราชนครินทร์

พ.ศ. 2547 พระราชบัญญัติมหาวิทยาลัยราชภัฏมีผลบังคับใช้ ทำให้สถาบันราชภัฏเพชรบูรณ์ เปลี่ยนสถานภาพเป็น “มหาวิทยาลัยราชภัฏเพชรบูรณ์” โดยสมบูรณ์

ในปัจจุบันมหาวิทยาลัยราชภัฏเพชรบูรณ์ ประกอบด้วยส่วนราชการภายใน จำนวน 11 หน่วยงาน ได้แก่

1. สำนักงานอธิการบดี
* กองกลาง
* กองนโยบายและแผน
* กองพัฒนานักศึกษา
* กองอาคารสถานที่
1. คณะครุศาสตร์
2. คณะเทคโนโลยีการเกษตรและเทคโนโลยีอุตสาหกรรม
3. คณะมนุษยศาสตร์และสังคมศาสตร์
4. คณะวิทยาการจัดการ
5. คณะวิทยาศาสตร์และเทคโนโลยี
6. คณะพยาบาลศาสตร์
7. สถาบันวิจัยและพัฒนา
8. สำนักวิทยบริการและเทคโนโลยีสารสนเทศ
9. สำนักศิลปะและวัฒนธรรม
10. สำนักส่งเสริมวิชาการและงานทะเบียน

ดำเนินงานตามพันธกิจหลักใน มาตรา 7 ของพระราชบัญญัติมหาวิทยาลัยราชภัฏ พ.ศ.2547 โดยมีวัตถุประสงค์ในการผลิตบัณฑิต การวิจัย การให้บริการวิชาการ การทำนุบำรุงศิลปวัฒนธรรม และการอนุรักษ์ภูมิปัญญาท้องถิ่น ให้สืบสานคงอยู่ตลอดไป ดังเอกลักษณ์ที่ได้ประกาศไว้ คือ “มหาวิทยาลัย ราชภัฏเพชรบูรณ์ เป็นแหล่งองค์ความรู้ เพื่อพัฒนาท้องถิ่น”

**ปรัชญา ปณิธาน เอกลักษณ์และอัตลักษณ์ของมหาวิทยาลัย**

**ปรัชญา**

 “ปัญญา เสฏฐา ปัญญาเป็นสิ่งประเสริฐสุด”

**ปณิธาน**

“ประทีปธรรมของท้องถิ่น ประเทืองค่าประชาชน”

**เอกลักษณ์**

“มหาวิทยาลัยราชภัฏเพชรบูรณ์ เป็นแหล่งองค์ความรู้ เพื่อพัฒนาท้องถิ่น”

**อัตลักษณ์**

“บัณฑิตที่มีคุณธรรม มีความรู้ สู้งาน”

**วิสัยทัศน์ พันธกิจ ค่านิยมองค์กรของมหาวิทยาลัย**

 **วิสัยทัศน์**

 “มหาวิทยาลัยเพิ่มมูลค่าพัฒนาท้องถิ่นสู่สากล”

**พันธกิจ**

1. การพัฒนาชุมชนท้องถิ่นสู่ความเป็นเลิศ

 2. การวิจัยและบริการสังคม

 3. การผลิตบัณฑิตด้วยกระบวนการคุณภาพ

 4. การทำนุบำรุงศิลปวัฒนธรรมและภูมิปัญญาท้องถิ่น

 5. การบริหารจัดการองค์กรตามหลักธรรมาภิบาล

**ค่านิยมองค์กร**

P – Professional : การบริหารงานและการปฏิบัติงานอย่างมืออาชีพ

C – Creativity : มีความคิดริเริ่มสร้างสรรค์และการทำงานเชิงรุก

 R – Responsibility : มีความรับผิดชอบและตอบสนองต่อความต้องการ

 U – Unity : มีความรักสามัคคีและเป็นอันหนึ่งอันเดียวกัน

****

**แผนภูมิที่ 1** โครงสร้างการแบ่งส่วนราชการของมหาวิทยาลัยราชภัฏเพชรบูรณ์
 (ที่มา : มหาวิทยาลัยราชภัฏเพชรบูรณ์ 2567)

**ส่วนที่ 2 บริบทหน่วยงาน**

**ประวัติสำนักงานอธิการบดี**

สำนักงานอธิการบดี มหาวิทยาลัยราชภัฏเพชรบูรณ์ เป็นหน่วยงานตามพระราชบัญญัติมหาวิทยาลัยราชภัฏ พุทธศักราช 2547 เดิมมีฐานะเป็นสำนักงานอธิการ มีหัวหน้าสำนักงานอธิการเป็นผู้กำกับดูแลหน้าที่หลัก ส่งเสริมสนับสนุนภารกิจของสถาบัน ได้แก่ การประสานงานหน่วยงานต่าง ๆ ทั้งภายในและภายนอกสถาบันในด้าน การเงิน พัสดุ ยานพาหนะ อาคารสถานที่ อนามัยและสุขาภิบาล การเจ้าหน้าที่ ประชาสัมพันธ์ ธุรการและงานเลขานุการ ปัจจุบันสำนักงานอธิการมีฐานะเป็นสำนักงานอธิการบดี มีผู้อำนวยการสำนักงานอธิการบดีเป็นผู้กำกับดูแล

 ต่อมาในปี พ.ศ. 2549 ได้มีประกาศกระทรวงศึกษาธิการ เรื่อง การแบ่งส่วนราชการในมหาวิทยาลัยราชภัฏเพชรบูรณ์ พ.ศ. 2549 ประกอบกับประกาศมหาวิทยาลัยราชภัฏเพชรบูรณ์ เรื่องการแบ่งส่วนราชการเป็นงานภายในมหาวิทยาลัยราชภัฏเพชรบูรณ์ พ.ศ. 2565 และแบ่งส่วนราชการในสำนักงานอธิการบดีออกเป็น 4 กอง ดังนี้

 1. กองกลาง มีหน้าที่ให้การสนับสนุนกิจกรรมด้านการบริหารและการบริการ ซึ่งประกอบด้วย งานอำนวยการและงานเลขานุการอธิการบดี รองอธิการบดี การประสานงานกับหน่วยงานหรือส่วนราชการต่าง ๆ การเผยแพร่ประชาสัมพันธ์ข่าวสารภายในและภายนอกมหาวิทยาลัย โดยมีกลุ่มงานที่เกี่ยวข้องดังนี้ งานบริหารและธุรการ งานเลขานุการผู้บริหาร งานการเจ้าหน้าที่ งานคลัง งานพัสดุ
งานทรัพย์สินและสวัสดิการ งานประชาสัมพันธ์ งานกิจการสภามหาวิทยาลัย และการประชุม งานนิติการ และงานบริการอื่น ๆ ที่ไม่อยู่ในความรับผิดชอบของหน่วยงานใด

 2. กองนโยบายและแผน มีหน้าที่ให้การสนับสนุนกิจกรรมด้านการบริหาร การวิเคราะห์นโยบาย แผนงาน โครงการ งบประมาณ ผังแม่บท การทำข้อมูลและระบบสารสนเทศเพื่อการบริหาร การติดตามและประเมินผล จัดทำรายงานการประกันคุณภาพการศึกษารวมทั้งเสนอแนะให้ข้อมูลในกรณีต่าง ๆ แก่คณะผู้บริหาร เพื่อเป็นประโยชน์ต่อการตัดสินใจในการปฏิบัติภารกิจของผู้บริหารมหาวิทยาลัย
ให้สามารถพัฒนามหาวิทยาลัยบรรลุผลสำเร็จตามนโยบาย โดยมีกลุ่มงานที่เกี่ยวข้องดังนี้ งานบริหารและธุรการ งานวิเคราะห์ งบประมาณ และยุทธศาสตร์ งานวิเทศสัมพันธ์และสถาบันภาษา งานประกันคุณภาพและการประเมิน

 3. กองพัฒนานักศึกษา มีหน้าที่ให้การสนับสนุนส่งเสริมการบริการนักศึกษา กิจกรรมนันทนาการ การจัดสวัสดิการ และการอนุรักษ์ศิลปวัฒนธรรม เพื่อพัฒนาคุณภาพนักศึกษา โดยมีกลุ่มงานที่เกี่ยวข้องดังนี้ งานบริหารและธุรการ งานแผนงานและกิจการนักศึกษา งานบริการและสวัสดิการนักศึกษา

 4. กองอาคารสถานที่ มีหน้าที่ให้การสนับสนุนด้านการบริการ ทัศน์ ซึ่งเป็นหน่วยงานสนับสนุนการปฏิบัติภารกิจของผู้บริหารมหาวิทยาลัย ให้สามารถพัฒนางานบรรลุผลสำเร็จตามนโยบาย และสนับสนุนการจัดการศึกษา โดยมีกลุ่มงานที่เกี่ยวข้องดังนี้ งานบริหารและธุรการ งานสาธารณูปโภค
งานอาคารสถานที่และซ่อมบำรุง งานยานพาหนะและรักษาความปลอดภัย และงานสิ่งแวดล้อมและภูมิ

 ดังนั้น สำนักงานอธิการบดีจึงมีหน้าที่หลักโดยรวมคือการส่งเสริมสนับสนุนภารกิจต่าง ๆ ของมหาวิทยาลัย ฯ เพื่ออำนวยประโยชน์ต่อการบริหาร การบริการ และการเรียนการสอน ทั้งนี้สำนักงานอธิการบดีได้นำ วิสัยทัศน์ พันธกิจ และยุทธศาสตร์ของมหาวิทยาลัย มาเชื่อมโยงเป็นแนวทางในการจัดทำแผนยุทธศาสตร์ เพื่อพัฒนาสำนักงานอธิการบดี ให้มีศักยภาพและเป็นไปตามทิศทางการพัฒนาของมหาวิทยาลัยได้อย่างเหมาะสม

**วิสัยทัศน์ พันธกิจของสำนักงานอธิการบดี**

**วิสัยทัศน์**

“ให้บริการด้วยระบบดิจิทัล มุ่งสู่การเป็น SMART OFFICE”

**พันธกิจ**

 สำนักงานอธิการบดี มีพันธกิจ ในการดำเนินงานดังนี้

1. ส่งเสริมการดำเนินงานตามพันธกิจของมหาวิทยาลัยภายใต้หลักธรรมาภิบาล
2. ส่งเสริมการพัฒนาศักยภาพบุคลากร
3. ส่งเสริมและสนับสนุนนำเทคโนโลยีสารสนเทศมาใช้ในการบริหารจัดการ

##  แผนปฏิบัติราชการ

##  แผนปฏิบัติราชการเรื่องที่ 1 ส่งเสริมการดำเนินงานตามพันธกิจของมหาวิทยาลัยภายใต้หลักธรรมาภิบาล แผนปฏิบัติราชการเรื่องที่ 2 ส่งเสริมการพัฒนาศักยภาพบุคลากร แผนปฏิบัติราชการเรื่องที่ 3 ส่งเสริมและสนับสนุนนำเทคโนโลยีสารสนเทศมาใช้ในการให้บริการ

****